Attakki reċenti fuq kamp ta' persuni spostati internament (IDPs) u l-ibbumbardjar ta' faċilità tas-saħħa kritika li ssalva l-ħajjiet qrib il-fruntiera Torka jikkostitwixxu eskalazzjoni deplorabbli oħra fis-sitwazzjoni li sejra għall-agħar fil-majjistral tas-Sirja. Aħna nesprimu l-kondoljanzi l-aktar sinċieri tagħna lill-familji u lill-maħbubin tal-vittmi. Filwaqt li l-Unjoni Ewropea tirrikonoxxi l-preżenza ta' organizzazzjonijiet terroristiċi ddeżinjati min-NU fir-reġjun, attakki indiskriminati fuq infrastruttura ċivili kritika, inkluż faċilitajiet tas-saħħa u tal-edukazzjoni, mir-reġim Sirjan u l-alleati tiegħu huma inaċċettabbli u jridu jieqfu minnufih. Dawn l-attakki u oħrajn għandhom jiġu investigati fil-fond mill-Bord ta' Inkjesta tan-NU għall-Majjistral tas-Sirja li beda l-ħidma tiegħu fit-30 ta' Settembru 2019. Intennu l-pożizzjoni tal-UE li l-awturi kollha ta' delitti tal-gwerra u delitti kontra l-umanità għandhom jinżammu responsabbli. L-UE tfakkar li l-partijiet kollha fil-konflitt Sirjan huma marbuta li jirrispettaw u josservaw id-dritt umanitarju internazzjonali u d-dritt internazzjonali dwar id-drittijiet tal-bniedem. Bl-istess mod, huma obbligati jiżguraw aċċess umanitarju mingħajr xkiel għall-persuni kollha fil-bżonn. Nistennew li r-reġim Sirjan u l-garanti ta' Astana jwettqu r-responsabbiltajiet u l-impenji tagħhom immedjatament, u jiżguraw il-protezzjoni tal-popolazzjoni ċivili. L-UE tfakkar ukoll fil-Memorandum ta' Sochi tas-17 ta' Settembru 2018 u tappella lill-partijiet involuti biex jimplimentawh b'mod sħiħ. Il-vjolenza attwali mhux biss taggrava t-tbatija ta' persuni ċivili, b'mod partikolari fir-rigward tan-nisa u t-tfal, iżda tirriskja wkoll li timmina t-taħdidiet intra-Sirjani fil-qafas tal-Kumitat Kostituzzjonali li huma skedati biex jibdew mill-ġdid il-ġimgħa d-dieħla f'Ġinevra taħt il-patroċinju tal-Mibgħut Speċjali tan-NU Geir Pedersen. L-UE tkompli tappoġġa soluzzjoni politika inklużiva, ġenwina u komprensiva skont ir-Riżoluzzjoni 2254 tal-Kunsill tas-Sigurtà tan-Nazzjonijiet Uniti u l-Komunikat ta' Ġinevra.